ମୃତ ସ୍ମିତାରାଣୀଙ୍କ କାର୍ଯ୍ୟାଳୟ ଓ ବାସଭବନର ତାଲା ଭାଙ୍ଗିଲା ପ୍ରଶାସନ, କାଗଜ ପତ୍ର ଯାଞ୍ଚରୁ ମିଳିପାରେ ନୂଆ ସୁରାକ! - Prameya News7\nମୃତ ସ୍ମିତାରାଣୀଙ୍କ କାର୍ଯ୍ୟାଳୟ ଓ ବାସଭବନର ତାଲା ଭାଙ୍ଗିଲା ପ୍ରଶାସନ, କାଗଜ ପତ୍ର ଯାଞ୍ଚରୁ ମିଳିପାରେ ନୂଆ ସୁରାକ!\n16/11/2019 at 2:45 PM\nଯାଜପୁର ୧୬|୧୧ଃ ଯାଜପୁର ଜିଲ୍ଲା ହରିଦାସ ପୁର ସ୍ମିତାରାଣୀ ମୃତୁ ଘଟଣାରେ ଆଜି ତଦନ୍ତ ାଉ ପାଦେ ଆଗକୁ ବଡିଛି । ଉପଜିଲ୍ଲା ପାଳଙ୍କ ନିର୍ଦେଶ କ୍ରମେ ସ୍ମିତାରାଣୀଙ୍କ କାର୍ଯ୍ୟାଳୟ ବା ହରିଦାସ ପୁର ପଞ୍ଚାୟତ କାର୍ଯ୍ୟାଳୟ ସହ ସ୍ମିତାରାଣୀ ଙ୍କ ସରକାରୀ ବାସଭବନର ତାଲା ଭଙ୍ଗାଯାଇଛି । ବ୍ଲକ ପରିସରରେ ଥିବା ଏହି କାର୍ଯ୍ୟାଳୟର ତାଲା ଭଙ୍ଗା ଯିବାର ସୂଚନା ମିଳିଛି । ପୋଲିସି ଓ ମାଜିଷ୍ଟ୍ରେଟ ଙ୍କ ଉପସ୍ଥିତିରେ ତାଲା ଭଙ୍ଗାଯାଇଥିବାବେଳେ ସରକାରୀ କାଗଜପତ୍ର ଯାଞ୍ଚ କରାଯିବ।\nଏପଟେ ସ୍ମିତାରାଣୀ ପ୍ରସଂଗରେ ଆଜି ବିଧାନସଭାରେ ବିଜେପି ବିଧାୟକମାନେ ଆନ୍ଦୋଳନାତ୍ମକ ପନ୍ଥା ଅବଲମ୍ବନ କରି ଗାନ୍ଧୀ ମୂର୍ତ୍ତି ତଳେ ଧାରଣାରେ ବସିଛନ୍ତି ।\nସୂଚନାଯୋଗ୍ୟ ଯେ, ଯାଜପୁର ଜିଲ୍ଲା ଧର୍ମଶାଳା ବ୍ଲକ୍ ହରିଦାସପୁର ପଞ୍ଚାୟତର ମହିଳା ପଞ୍ଚାୟତ ନିର୍ବାହୀ ଅଧିକାରୀ ସ୍ମିତାରାଣୀ ବିଶ୍ବାଳ ଅକ୍ଟୋବର ୧୬ତାରିଖରେ ହିତାଧିକାରୀଙ୍କୁ ମାସିକ ଭତ୍ତା ବଣ୍ଟନ କରିବାକୁ ଯାଇଥିଲେ । ସେ ହରିଦାସପୁର ପଞ୍ଚାୟତ କାର୍ଯ୍ୟାଳୟକୁ ପୂର୍ବାହ୍ନରେ ପ୍ରାୟ ୧୧ଟା ବେଳେ ବ୍ଲକ୍ କାର୍ଯ୍ୟାଳୟରୁ ବାହାରି ହରିଦାସପୁର ଯାଇଥିଲେ ।\nସେଠାରୁ ସରପଞ୍ଚ ମଧୁସ୍ମିତା ଭଦ୍ର ଓ ସ୍ମିତା ଉଭୟ ସରପଞ୍ଚଙ୍କ କାରରେ ଭତ୍ତା ବାଣ୍ଟିବା ନିମନ୍ତେ ଶୁଭଦ୍ରାପୁର ଓ ଚାରିବାଟିଆ ଗ୍ରାମକୁ ଯାଇଥିଲେ । ଭତ୍ତା ଟଙ୍କା ବଣ୍ଟନ ପରେ ପ୍ରାୟ ୧ଟା ୫୦ ମିନିଟରେ ବାପା ସଦାନନ୍ଦଙ୍କୁ ଫୋନ୍ କରି ଘରେ ଥିବା ୪ ବର୍ଷର ଝିଅକୁ ଖାଇବାକୁ ଦେଇ ନିଜେ ଖାଇଦେବାକୁ କହିବା ସହ ସେ ୩ଟା ବେଳେ ଘରେ ପହଞ୍ଚିବେ ବୋଲି କହିଥିଲେ । ପରେ ପଞ୍ଚାୟତ କାର୍ଯ୍ୟାଳୟ ଠାରୁ ୧ କି.ମି. ଦୂରରେ ସ୍କୁଲ ନିକଟରେ ଥିବା ସରପଞ୍ଚଙ୍କ ସ୍ବାମୀ ରୂପେଶ ଭଦ୍ରଙ୍କ ଗେଷ୍ଟ ହାଉସକୁ ମଧ୍ୟାହ୍ନ ଭୋଜନ କରିବାକୁ ଯାଇଥିଲେ ।\nରୂପେଶ ଜଣେ ଠିକାଦାର । ତାଙ୍କର ଏକ ଗେଷ୍ଟ ହାଉସ ପଞ୍ଚାୟତ କାର୍ଯ୍ୟାଳୟଠାରୁ ପ୍ରାୟ ୧ କି.ମି. ଦୂରରେ ରହିଛି । ଗେଷ୍ଟ ହାଉସର ତଳ ମହଲାରେ ରୂପେଶ ଓ ଅନ୍ୟ ସାଥୀମାନେ ଥିବାବେଳେ ସେ ଧୁଆଧୋଇ ନିମନ୍ତେ ଉପର ମହଲାରେ ବେଡ୍ ରୁମ୍ ମଧ୍ୟରେ ଥିବା ଗାଧୁଆ ଘରକୁ ଯାଇଥିଲେ । ମାତ୍ର ବହୁ ସମୟ ଧରି ନଆସିବାରୁ ଉପର ମହଲାକୁ ଯାଇ ସ୍ମିତାଙ୍କୁ ଗେଷ୍ଟ ହାଉସ ବନ୍ଦ କୋଠରୀରୁ କବାଟ ଭାଙ୍ଗି ରୂପେଶ ଓ ଅନ୍ୟମାନେ ଉଦ୍ଧାର କରିଥିଲେ ବୋଲି କୁହାଯାଇଥିଲା ।\nଫ୍ୟାନ୍ ରେ ଓଢଣୀରେ ଝୁଲନ୍ତା ମୃତଦେହ ଉଦ୍ଧାର କରି ଧର୍ମଶାଳା ମେଡିକାଲ ଆଣିଥିଲେ । ପରେ ପିତା ସଦାନନ୍ଦ ବିଶ୍ବାଳଙ୍କୁ ଫୋନ୍ ଯୋଗେ ମେଡିକାଲ ଆସିବାକୁ ଜଣାଇଥିଲେ । ଖବର ଜଣାପଡିବା ପରେ ମେଡିକାଲ ପରିସରରେ ବ୍ଲକ କର୍ମଚାରୀଙ୍କ ଠାରୁ ଆରମ୍ଭ କରି ବିଜେଡି ଦଳର ନେତା ଓ କର୍ମୀ, ପଞ୍ଚାୟତର ଲୋକ ଓ ସ୍ଥାନୀୟ ଲୋକଙ୍କ ଗହଳି ଲାଗିଥିଲା ।\nଥାନା ଅଧିକାରୀ ସରୋଜ କୁମାର ସାହୁ ପହଞ୍ଚି ଉଭୟ ରୂପେଶ ଓ ସଦାନନ୍ଦଙ୍କୁ ଧର୍ମଶାଳା ଥାନାକୁ ନେଇ ପଚରାଉଚରା କରିଥିଲେ । ସଦାନନ୍ଦ ଥାନାରେ ଝିଅ ମୃତ୍ୟୁ ସମ୍ପର୍କରେ ଏତଲା ଦେଇଥିଲେ । ପରେ ମାଜିଷ୍ଟ୍ରେଟ ତଥା ଅତିରିକ୍ତ ତହସିଲଦାର ଶୀତଲ ଅଗ୍ରୱାଲାଙ୍କ ଉପସ୍ଥିତରେ ଶବ ବ୍ୟବଚ୍ଛେଦ କରାଯାଇଥିଲା । ଏସଡିପିଓ କେଦାରନାଥ ସାହୁ ମେଡିକାଲ ଆସିବା ସହିତ ହରିଦାସପୁର ଘଟଣା ସ୍ଥଳକୁ ମଧ୍ୟ ଯାଇଥିଲେ ।\nଖବର ପାଇ ମହିଳାଙ୍କ ଶ୍ବଶୁରଘର ଲୋକ ଓ ସ୍ବାମୀ ଇଂ ସୁଶୀଲ ବିଶ୍ବାଳ ମେଡିକାଲରେ ପହଞ୍ଚିଥିଲେ । ଝିଅର ମୃତ୍ୟୁର କାରଣ ସମ୍ପର୍କରେ ସେ ଜାଣିନଥିବା ଓ ଆତ୍ମହତ୍ୟା କରିଥିବା ସହ ଏହାର ତଦନ୍ତ ନିମନ୍ତେ ତାଙ୍କ ପିତା ସଦାନନ୍ଦ ଥାନାରେ ଏତଲା ଦେଇଥିବା ଗଣମାଧ୍ୟମକୁ ବୟାନ ଦେଇଛନ୍ତି । ବିଡିଓ ହେମନ୍ତ କୁମାର ସ୍ବାଇଁ ମଧ୍ୟ ଖବର ପାଇ ମେଡିକାଲରେ ପହଞ୍ଚିଥିଲେ । ସ୍ମିତା ଡ୍ୟୁଟିରେ ଥିବାବେଳେ ଏଭଳି ମୃତ୍ୟୁ ଘଟିଥିବା ସେ କହିଥିଲେ । ମାତ୍ର ଏହି ମୃତ୍ୟୁକୁ ନେଇ ସରପଞ୍ଚଙ୍କ ସ୍ୱାମୀ ଓ ସ୍ମିତା ମଧ୍ୟରେ କୌଣସି ଅଘଟଣରୁ ଏହି ଘଟଣା ଘଟିଥାଇ ପାରେ ବୋଲି ପ୍ରଥମେ ଚର୍ଚ୍ଚା ହୋଇଥିଲା ।\nସ୍ମିତା ୨୦୧୨ରେ ଗଡମଧୁପୁର ପଞ୍ଚାୟତ ଭୁବନପୁର ଗ୍ରାମର ସୁଶୀଲ କୁମାର ବିଶ୍ୱାଳଙ୍କୁ ବିବାହ କରିଥିଲେ । ତାଙ୍କର ଗୋଟିଏ ୪ ବର୍ଷର ଝିଅ ଅଛି । ସେ ବିଞ୍ଝାରପୁର ବ୍ଲକର ମଇଦା ପଞ୍ଚାୟତରୁ ଜିଆରଏସ ଭାବରେ ଚାକିରୀ ଆରମ୍ଭ କରିଥିବା ବେଳେ ପଦୋନ୍ନତି ପାଇ ଧର୍ମଶାଳା ବ୍ଲକରେ ଗତ ୪ ବର୍ଷ ହେବ ପିଇଓ ଭାବରେ କାର୍ଯ୍ୟ କରୁଥିଲେ । ସେ ବ୍ଲକ୍ କ୍ବାର୍ଟରରେ ବାପା ଓ ନିଜ ଝିଅଙ୍କ ସହ ରହୁଥିଲେ । ସ୍ୱାମୀ ତାଳଚେରରେ ଚାକିରୀ କରିଛନ୍ତି । ସରକାରୀ କାର୍ଯ୍ୟରେ ଥାଇ କାହିଁକି ଆତ୍ମହତ୍ୟା କଲେ ? ସରପଞ୍ଚଙ୍କ ସହ ଭତ୍ତା ବାଣ୍ଟି ସାରି ଫେରିବା ପରେ ହଠାତ୍ ଆତ୍ମହତ୍ୟା କରିବା ପାଇଁ କାହିଁକି ଚିନ୍ତା କଲେ ? ଏଭଳି ଅନେକ ପ୍ରଶ୍ନ ସନ୍ଦେହ ସୃଷ୍ଟି କରିଥିଲା ।\nପରବର୍ତ୍ତି ଅବସ୍ଥାରେ ଏହି ସନ୍ଦେହଜନକ ମୃତ୍ୟୁ ଘଟଣା ରାଜନୈତିକ ରୂପ ନେଇଥିଲା । ସ୍ମିତାରାଣୀ ଓ ସରପଞ୍ଚଙ୍କ ସ୍ବାମୀ ରୂପେଶ ଭଦ୍ରାଙ୍କ ମଧ୍ୟରେ ଅତିରିକ୍ତ ବୈବାହିକ ସମ୍ପର୍କ ଥିବା ନେଇ ଆଲୋଚନା ହୋଇଥିଲା । ନିଜେ ଯାଜପୁର ଏସପି ମଧ୍ୟ ଏଭଳି ସୂଚନା ଦେଇ ହରଡଘଣାରେ ପଡିଥିଲେ । ରୂପେଶଭଦ୍ରାଙ୍କ ଗେଷ୍ଟ ହାଉସ ସରକାରୀ ଜମିରେ ବେଆଇନଭାବେ ନିର୍ମାଣ ହୋଇଥିବା ମଧ୍ୟ ପଦାକୁ ଆସିଥିଲା ।\nଶେଷରେ ପୋଲିସ ରୂପେଶ ଭଦ୍ରାଙ୍କୁ ଏହି ଘଟଣାରେ ଗିରଫ କରିଥିଲା । ତେବେ ଘଟଣାର ତଦନ୍ତ ଠିକ ବାଟରେ ଯାଉନଥିବା ବିଜେପି ବରାବର ଅଭିଯୋଗ କରିବାସହ ଘଟଣାର ତଦନ୍ତଭାର ସିବିଆଇକୁ ଦେବାକୁ ଦାବୀ କରିଆସୁଛି । ବିଭିନ୍ନ ପର୍ଯ୍ୟାୟରେ ଏହି ଘଟଣାକୁ ନେଇ ବିଜେପି ଆନ୍ଦୋଳନ କରିଆସିଛି ।\nସ୍ମିତରାଣୀଙ୍କ କାର୍ଯ୍ୟାଳୟ ଓ ସରକାରୀ ବାସଭାବନ ତାଲା ଭାଙ୍ଗିବାପରେ ସେଠାରେ ଥିବା କାଗଜପତ୍ରର ଯାଂଚ ଆରମ୍ଭ ହୋଇଛି । ଏଥିରୁ ସ୍ମିତାରାଣୀଙ୍କ ମୃତ୍ୟର କିଛି ରହସ୍ୟ ମିଳିପାରେ ବୋଲି ଆଶା କରାଯାଉଛି ।
